മലവര്ഗ മഹാജന സഭക്കെതിരേ പ്രതിഷേധവുമായി ഒരു വിഭാഗം എരുമേലി: കഴിഞ്ഞ 11 വര്ഷമായി പൊതുതെരഞ്ഞെടുപ്പ് നടത്താതെ ലക്ഷങ്ങളുടെ അഴിമതിയില് മുങ്ങിയ ആദിവാസി സംഘടനയായ മലവര്ഗ മഹാജന സഭക്കെതിരെ പരാതിയുമായി സംഘടനയിലെ ഒരു വിഭാഗം ആളുകള്. സംഘടനയുടെ ബൈലോ പ്രകാരം വര്ഷം തോറും തെരഞ്ഞെടുപ്പ് നടത്തി സംസ്ഥാന ഭാരവാഹികളെ തെരഞ്ഞെടുക്കേണ്ടതാണ്. എന്നാല് 2010 ന് ശേഷം തെരഞ്ഞടുപ്പ് നടന്നിട്ടില്ലെന്നും 11 വര്ഷമായി സെക്രട്ടറിയായി തുടരുന്ന കെ. കെ. സുകു ഏകാധിപത്യ രീതിയിലാണ് പ്രവര്ത്തിക്കുന്നതെന്നും ഡയറക്ടര് ബോര്ഡംഗം കൂടിയായ സണ്ണി കുറ്റുവേലി പറഞ്ഞു. സംസ്ഥാന ഓഫീസില് സൂക്ഷിക്കേണ്ട മിനിറ്റ്സ് ബുക്ക് ഉള്പ്പെടെയുള്ള രേഖകള് സ്വന്തം വീട്ടില് സൂക്ഷിക്കുകയും, ഡയറക്ടര് ബോര്ഡ് കമ്മറ്റി നടത്താതെ ബൈലോ ഭേദഗതി വരുത്തി ലക്ഷങ്ങളുടെ തട്ടിപ്പാണ് നടത്തുന്നതെന്നും അദേഹം ആരോപിച്ചു. കോവിഡ് കാലത്ത് ഗൂഗിള് മീറ്റിങ് നടത്തിപ്പോള് പൊതുതെരഞ്ഞെടുപ്പ് നടത്താന് ആവശ്യപ്പെട്ടെങ്കിലും അംഗീകരിച്ചില്ല. മെമ്ബര്ഷിപ്പ് ഫീസ് ഉള്പ്പെടെയുള്ള വരവുചിലവ് കണക്കുകള് സുതാര്യമല്ലെന്നും, സി. എസ്. ആര്. ഫണ്ട് ലഭിക്കുന്നതിനായി സംഘടനയിലെ അംഗങ്ങളുടെ വിവരങ്ങള് ശേഖരിച്ചതിലും ദുരൂഹതയുണ്ടെന്നും ഇവര് പറഞ്ഞു. അനീഷ് എ. വി, സംസ്ഥാന കമ്മറ്റിയംഗം സച്ചിദാനന്ദന് മീനടം, ഡയറക്ടര് ബോര്ഡ് അംഗങ്ങളായ ചന്ദ്രന് പുലിക്കുന്ന്, രാജു വാകത്താനം, മറ്റ് അംഗങ്ങളായ രമേശ് തുമരംപാറ, സജി മരുതംകുഴിയില്, സുജിത്ത് എന്നിവര് പങ്കെടുത്തു.